Document ID: 32009D0416

ODLOČBA SVETA
z dne 27. aprila 2009
o obstoju čezmernega primanjkljaja na Irskem
(2009/416/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 104(6) Pogodbe,
ob upoštevanju priporočila Komisije,
ob upoštevanju pripomb, ki jih je predložila Irska,
ob upoštevanju naslednjega:
(1)
V skladu s členom 104 Pogodbe se države članice izogibajo čezmernemu javnofinančnemu primanjkljaju.
(2)
Pakt za stabilnost in rast temelji na cilju zdravih javnih financ kot sredstvu za izboljšanje pogojev za stabilnost cen in za močno trajnostno rast, ki prispeva k ustvarjanju delovnih mest.
(3)
Postopek v zvezi s čezmernim primanjkljajem iz člena 104, kot je določen v Uredbi Sveta (ES) št. 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem (1) (ki je del Pakta za stabilnost in rast), določa odločitev o obstoju čezmernega primanjkljaja. Protokol o postopku v zvezi s čezmernim primanjkljajem, ki je priloga k Pogodbi, vsebuje dodatne določbe glede izvajanja postopka v zvezi s čezmernim primanjkljajem. Uredba Sveta (ES) št. 3605/93 (2) določa podrobna pravila in opredelitve za uporabo določb navedenega protokola.
(4)
Leta 2005 je bil pakt za stabilnost in rast prenovljen, da bi okrepili njegovo učinkovitost in gospodarske temelje ter ohranili dolgoročno vzdržnost javnih financ. Cilj prenove pakta je bil zagotoviti, da se v vseh fazah postopka v zvezi s čezmernim primanjkljajem v celoti upošteva predvsem gospodarsko in proračunsko ozadje. Na ta način Pakt za stabilnost in rast zagotavlja okvir, ki podpira politike vlad za hitro ponovno vzpostavitev trdnih proračunskih položajev, pri tem pa upošteva gospodarske razmere.
(5)
V skladu s členom 104(5) Pogodbe mora Komisija Svetu predložiti mnenje, če meni, da v državi članici obstaja čezmerni primanjkljaj ali tveganje zanj. Komisija je na podlagi svojega poročila po členu 104(3) in mnenja Ekonomsko-finančnega odbora po členu 104(4) ugotovila, da na Irskem obstaja čezmerni primanjkljaj. Komisija je zato 24. marca 2009 Svetu predložila zadevno mnenje v zvezi s Irsko (3).
(6)
V skladu s členom 104(6) Pogodbe Svet upošteva morebitne pripombe, ki jih želi predložiti zadevna država članica, preden po opravljeni celoviti oceni odloči, ali čezmerni primanjkljaj obstaja. V primeru Irske ta celovita ocena vodi do naslednjih ugotovitev.
(7)
Po podatkih iz dopolnjenega programa stabilnosti je javnofinančni primanjkljaj Irske v letu 2008 dosegel 6,3 % BDP in tako presegel referenčno vrednost 3 % BDP. Primanjkljaj se ni približal referenčni vrednosti 3 % BDP, vendar preseganje referenčne vrednosti lahko velja za izjemno. Zlasti je ta posledica resnega gospodarskega nazadovanja v smislu Pogodbe ter Pakta za stabilnost in rast. V skladu z vmesno napovedjo, ki so jo službe Komisije pripravile januarja 2009, se predvideva, da je bila resnična rast BDP na Irskem leta 2008 precej negativna (- 2,0 %, kar je nekoliko slabše, kot so januarja 2009 v dodatku k dopolnjenemu programu stabilnosti napovedali irski organi (- 1,4 %)).
(8)
Zato ni mogoče trditi, da je preseganje referenčne vrednosti začasno. Po vmesni napovedi, ki so jo službe Komisije pripravile januarja 2009, in ob upoštevanju ukrepov za tekoče leto v proračunu za leto 2009 (vendar ob neupoštevanju 1 % BDP dodatnega usklajevalnega paketa, ki je bil napovedan februarja 2009) se bo primanjkljaj leta 2009 povečal na 11 % BDP in se nato leta 2010 ob nespremenjeni politiki postopoma še povečal na 13 %. Merilo glede primanjkljaja, določeno v Pogodbi, ni izpolnjeno.
(9)
Bruto javnofinančni dolg je leta 2008 znašal 40,6 %, kar pomeni, da je bil pod referenčno vrednostjo 60 % BDP. Vendar naj bi dolg po vmesni napovedi, ki so jo službe Komisije pripravile januarja 2009, še naprej hitro naraščal, zaradi česar naj bi leta 2010 presegla referenčno vrednost 60 % BDP.
(10)
V skladu s členom 2(4) Uredbe (ES) št. 1467/97 se „pomembni dejavniki“ v korakih, ki vodijo do odločitve Sveta o obstoju čezmernega primanjkljaja v skladu s členom 104(6), lahko upoštevajo le, če je v celoti izpolnjen dvojni pogoj - da primanjkljaj ostaja blizu referenčne vrednosti in da je referenčna vrednost presežena začasno. V primeru Irske ta dvojni pogoj ni izpolnjen. Zato v fazah, ki vodijo do te odločbe, pomembni dejavniki niso upoštevani -
SPREJEL NASLEDNJO ODLOČBO:
Člen 1
Iz celovite ocene izhaja, da na Irskem obstaja čezmerni primanjkljaj.
Člen 2
Ta odločba je naslovljena na Irsko.
V Luxembourgu, 27. aprila 2009

Labels: 2
18